Diari Oficial de la Generalitat Valenciana


Sumari del DOGV 9479, del 28-11-2022 (2022/10574)

RESOLUCIÓ de 12 d'octubre de 2022, del director general de Qualitat i Educació Ambiental, per la qual es formula informe d'impacte ambiental del projecte d'autorització d'execució d'instal·lacions per a l'ampliació de la planta de GLP al terme municipal de Pego. Expedient: (2713137) - 116/2022/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9479

Data del DOGV
:   28-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10435


Data del document
:   12-10-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Pego
    * impacte ambiental

RESOLUCIÓ de 12 d'octubre de 2022, del director general de Qualitat i Educació Ambiental, per la qual es formula informe d'impacte ambiental del projecte d'autorització d'execució d'instal·lacions per a l'ampliació de la planta de GLP al terme municipal de Pego. Expedient: (2713137) - 116/2022/AIA. [2022/10211]  
«Informe d'impacte ambiental  
Expedient: (2713137) - 116/2022/AIA.  
Títol: Projecte d'autorització d'execució d'instal·lacions per a l'ampliació de la planta de GLP a Pego (Alacant).  
Titular: Redexis GLP, SL.  
Òrgan substantiu: Servei Territorial d'Indústria, Energia i Mines d'Alacant (CBREDE/2021/11/03).  
Localització: Pego (Alacant).  
  
Antecedents i tramitació administrativa  
Redexis GLP, SL, posseeix al terme municipal de Pego (Alacant), una planta d'emmagatzematge de GLP per a la distribució canalitzada de gas. Està situada al carrer de Benigànim, i ocupa una superfície de 380 m² (parcel·la amb referència cadastral 1135301YJ5013N0001L). Està equipada amb un depòsit de 19 m³ de capacitat.  
Davant l'increment de demanda de gas, Redexis pretén ampliar la capacitat d'emmagatzematge de la planta mitjançant la instal·lació d'un segon depòsit. El projecte preveu un depòsit estàtic, de tipus aereohoritzontal, de 19 m³ de capacitat geomètrica, i les seues instal·lacions auxiliars complementàries, així com l'adaptació de les instal·lacions existents.  
Amb data 13 de maig de 2022, el Servei Territorial d'Indústria, Energia i Mines d'Alacant va traslladar a l'òrgan ambiental la sol·licitud d'avaluació d'impacte ambiental simplificada del projecte d'ampliació de la planta d'emmagatzematge de GLP. Aquesta adjuntava:  
  
- Projecte d'autorització d'execució d'instal·lacions per a l'ampliació de la planta de GLP.  
- Document ambiental de projecte.  
En aplicació de l'article 45.1 de la Llei 21/2013, de 9 de desembre, d'avaluació ambiental (d'ara en avant, LEA), després d'anàlisi de la documentació facilitada per l'òrgan substantiu, es va identificar que la documentació bàsica estava incompleta, i es va requerir a aquest òrgan la sol·licitud d'avaluació d'impacte ambiental del promotor, la qual va ser remesa el 8 de juliol de 2022.  
De conformitat amb l'article 46 de la LEA, amb data 11 d'agost de 2022 es va formular consulta a l'Ajuntament de Pego (municipi afectat). Es va posar a la seua disposició el document ambiental del projecte, i es va reiterar la petició el 29 d'agost de 2022.  
Amb data 30 de setembre de 2022, es rep informe favorable de l'Ajuntament de Pego, en considerar que, en l'àmbit de les seues competències, l'ampliació de la planta no causa impactes ambientals significatius, en tindre en compte les mesures correctores tant en fase de construcció com d'explotació, i les precaucions en el cas d'abocament accidental.  
La informació continguda en l'expedient aporta elements de judici suficients per a continuar el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
  
Característiques del projecte  
El projecte té per objecte l'ampliació de la capacitat d'emmagatzematge per a cobrir l'increment de la demanda de gas canalitzat al municipi.  
Així mateix, en tractar-se d'una instal·lació existent i en funcionament, els canvis sorgits en la normativa sectorial motiven l'adequació de les seues instal·lacions a aquesta.  
L'ampliació preveu la instal·lació d'un nou depòsit aereohoritzontal de 19 m³, un vaporitzador extern i una línia de regulació, sense augment de superfície ocupada per la planta.  
L'augment de la capacitat d'emmagatzematge (de 19 m³ a 38 m³ o de 7.980 kg a 15.960 kg) comporta un canvi de categoria del centre d'emmagatzematge, per tant, s'incrementen les distàncies de seguretat exigides d'acord amb el Reial decret 919/2006, de 28 de juliol. Respecte a la distància de seguretat relacionada amb límit de propietat, en mantindre la ubicació de la tanca existent, se substitueix part de la tanca perimetral per un mur segons el que s'indica en la norma UNE 60161:2008 (permet reduir la distància fins a un 50 %).  
Per tant, en el projecte es justifica el compliment de les distàncies i altres mesures de seguretat i prevenció d'accidents.  
Respecte al disseny, s'indica que s'empren equips d'última generació, que minimitzen el consum energètic derivat del seu funcionament, com ara gasificadors atmosfèrics per al preescalfament del gas (intercanvi de calor amb l'ambient exterior sense consum energètic). La planta disposa d'una instal·lació auxiliar per a recuperació del gas residual de la cisterna, que minimitza els ventejos de despresurització i optimació el procés de descàrrega i la transferència de gas a la xarxa. Els elements constructius, en cas de desmantellar la planta, podrien emprar-se en altres plantes d'emmagatzematge similars. Per a facilitar la restauració, es minimitza l'ús de formigó i es limita a la fonamentació d'equips, i s'ha substituït l'asfalt per llast artificial compactat per als carrils d'accés.  
  
Ubicació del projecte  
S'analitzen diverses alternatives, incloent-hi l'alternativa zero, la qual ha sigut descartada pel fet que la instal·lació existent és insuficient. Entre les alternatives, se selecciona ampliar l'actual planta de GLP en minimitzar les possibles molèsties sobre el medi ambient. Per tant, la selecció de l'emplaçament es va realitzar en el moment del disseny de la xarxa de subministrament canalitzat de gas, considerant la distància a centres potencials de consum (indústries i consum domèstic) i la proximitat a punts de subministrament elèctric (per a poder dotar a la instal·lació de PLC per al telecontrol/telemesura).  
La planta d'emmagatzematge se situa sobre una parcel·la urbana d'ús industrial (segons cadastre). Se situa en una zona pròxima al municipi amb un accés adequat per als camions que realitzaran el transport del gas propà per a l'ompliment dels depòsits.  
La parcel·la està urbanitzada i la seua superfície alterada i compactada. No es preveu afecció sobre elements del patrimoni cultural.  
Vista la cartografia PATRICOVA, es comprova que la localització no es troba afectada per perillositat d'inundació.  
La parcel·la està situada dins de la zona d'amortiment d'impactes del Pla d'ordenació dels recursos naturals del Parc Natural de la Marjal de Pego-Oliva (aprovat pel Decret 280/2004, de 17 de desembre, del Consell de la Generalitat). De conformitat amb l'article 86 del capítol VIII, règim de protecció de la zona d'amortiment d'impactes de l'esmentat decret, l'activitat no està inclosa entre aquelles que requereixen informe previ de la conselleria competent en matèria d'espais naturals i no es preveu que l'actuació puga tindre una repercussió rellevant en el règim hídric de la marjal Pego-Oliva.  
  
La flora i la fauna no presenta espècies que puguen veure's afectades directament per l'actuació.  
Característiques del potencial impacte  
Els treballs de construcció per a l'ampliació de la instal·lació, consistents en l'execució de la fonamentació per a la instal·lació del nou depòsit i del vaporitzador, i construcció del mur en la zona pròxima al depòsit (per a donar compliment a la normativa en relació amb la distància de seguretat respecte al límit de parcel·la), no s'estimen d'entitat rellevant ja que la zona és plenament accessible i de caràcter urbà, i l'actuació té una grandària reduïda. No s'estima afecció sobre el patrimoni cultural, tenint en compte el caràcter urbà de l'actuació; no obstant això, atés que es realitzaran moviments de terres, si es produeixen troballes se suspendran les obres i es comunicarà a l'òrgan competent. El projecte inclou un estudi de residus de construcció i demolició, incloent-hi de la fase de desmantellament, que preveu la minimització en la seua generació i l'adequada gestió d'aquests.  
El funcionament normal de l'activitat d'emmagatzematge no genera afeccions ambientals rellevants, en tot cas, seran anàlogues a les actuals. El compliment de la reglamentació de seguretat redueix els riscos associats.  
S'inclou un programa de vigilància ambiental, a fi d'implementar el seguiment ambiental del projecte durant les fases d'execució i explotació, i garantir l'efectivitat de les mesures aplicades, i preveu l'emissió d'informes periòdics.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'ampliació de la planta d'emmagatzematge de GLP constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf l) del grup 4 de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte d'ampliació de la planta d'emmagatzematge de GLP de Pego (Alacant), consistent en la instal·lació d'un nou depòsit de 19 m³ de capacitat geomètrica, promogut per Redexis GLP, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 12 d'octubre de 2022.- El director general de Qualitat i Educació Ambiental: Joan Piquer Huerga.»